b'\n_START_ARTICLE_\nHIFK Fotboll -jalkapallojaoston historia\n_START_SECTION_\nSeuran alkuvuodet\n_START_PARAGRAPH_\nIFK:n vuosisadan mittainen tarina suomalaisessa jalkapallossa on kertomus loistavista voitoista ja synkist\xc3\xa4 vastoink\xc3\xa4ymisist\xc3\xa4. On aivan selv\xc3\xa4\xc3\xa4 ett\xc3\xa4 IFK kuuluu suomalaisen jalkapallon, kuten toki monen muunkin lajin, todellisiin pioneereihin. Vaikka punapaidat joutuivat odottamaan ensimm\xc3\xa4ist\xc3\xa4 mestaruuttaan kauan, oli seura alusta l\xc3\xa4htien aktiivisesti mukana monella tavalla, sek\xc3\xa4 kent\xc3\xa4ll\xc3\xa4 ett\xc3\xa4 sen ulkopuolella. IFK:laiset olivat vahvasti mukana sek\xc3\xa4 maajoukkueessa ett\xc3\xa4 erilaisissa luottamusteht\xc3\xa4viss\xc3\xa4, ja seuran piiriss\xc3\xa4 kiinnostus jalkapalloa kohtaan oli suurta. Solmittiin kansainv\xc3\xa4lisi\xc3\xa4 yhteyksi\xc3\xa4, j\xc3\xa4rjestettiin turnauksia, ty\xc3\xb6skenneltiin parempien olosuhteiden puolesta. Yksi osoitus IFK:n asemasta on, ett\xc3\xa4 mik\xc3\xa4\xc3\xa4n muu seura ei ole ollut mukana sek\xc3\xa4 ensimm\xc3\xa4isess\xc3\xa4 SM-kilpailussa (1908) ett\xc3\xa4 ensimm\xc3\xa4isess\xc3\xa4 SM-sarjassa (1930).\n_START_SECTION_\nMenestysvuodet 1930-1972\n_START_PARAGRAPH_\nIFK:n todelliset loiston p\xc3\xa4iv\xc3\xa4t alkoivat sen j\xc3\xa4lkeen kun sarjaj\xc3\xa4rjestelm\xc3\xa4 otettiin k\xc3\xa4ytt\xc3\xb6\xc3\xb6n. Ajanjakson 1930-72 aikana t\xc3\xa4htirinnat voittivat seitsem\xc3\xa4n Suomen mestaruutta, enemm\xc3\xa4n kuin mik\xc3\xa4\xc3\xa4n muu seura sin\xc3\xa4 aikana. V\xc3\xa4lill\xc3\xa4 menestys oli vaatimattomampaa ja IFK ehti my\xc3\xb6s viett\xc3\xa4\xc3\xa4 12 kautta Suomi-sarjassa. Kilpailu k\xc3\xa4vi yh\xc3\xa4 kovemmaksi ja joskus oli yksinkertaisesti parasta ottaa suosiolla vauhtia alemmalta sarjatasolta. Vahva nuorisoty\xc3\xb6 tuotti hyvi\xc3\xa4 tuloksia ja muodosti perustan viimeisille mestarijoukkueille 1950- ja 1960-luvun taitteessa. IFK kuului maan jalkapalloeliittiin viel\xc3\xa4 1970-luvun alussa.  HIFK:n ja HJK:n kohtaamiset ker\xc3\xa4siv\xc3\xa4t viel\xc3\xa4 jalkapallon kulta-aikoina 60-luvun tienoilla usein yli 10 000-p\xc3\xa4isen yleis\xc3\xb6n Helsingin Olympiastadionille, jalkapallon ollessa viel\xc3\xa4 Suomen suurin joukkuelaji. _NEWLINE_Kohtalokkaan vuoden 1972 j\xc3\xa4lkeen ei punapaitoja en\xc3\xa4\xc3\xa4 ole n\xc3\xa4hty korkeimmalla sarjatasolla. IFK ei ole ainoa vanha, perinteinen joukkue joka on joutunut tottumaan el\xc3\xa4m\xc3\xa4\xc3\xa4n alasarjoissa. Stadin vanhoista nelj\xc3\xa4st\xc3\xa4 suuresta vain HJK on pelannut pitk\xc3\xa4\xc3\xa4n p\xc3\xa4\xc3\xa4sarjatasolla HIFK:n palatessa Suomen huipulle vasta kaudeksi 2015. Kaksi muuta nelj\xc3\xa4st\xc3\xa4 suuresta, kruununhakalaisena seurana tunnettu Kiffen ja Vallilan ty\xc3\xb6v\xc3\xa4kel\xc3\xa4isten aikanaan kannattama HPS, ovat pelanneet pitk\xc3\xa4\xc3\xa4n alasarjoissa.\n_START_SECTION_\nSy\xc3\xb6ksykierre 1972-1980\n_START_PARAGRAPH_\nVuonna 1972 joukkue l\xc3\xa4hti kauteen yhten\xc3\xa4 suurimmista mestarisuosikeista. Kaksi olympiadia my\xc3\xb6hemmin eli vuonna 1980 sama IFK r\xc3\xa4mpii 4. divisioonan pohjakerroksessa. Uskomaton alam\xc3\xa4ki, joka alkaa IFK:n 75-vuotisjuhlavuodesta. Martti Kuusela ja Markku Viro siirtyiv\xc3\xa4t paikalliskilpailija HJK:hon josta kuitenkin saatiin tilalle Timo Rahja, taiturimainen mutta arvaamaton maajoukkuepelaaja. Kalle Nieminen taas saapui IFK:n keskikent\xc3\xa4lle Lahden Reippaasta. Paperilla kasassa oli huippujoukkue, mutta itse pelit meniv\xc3\xa4t penkin alle etenkin puolustuksen vuotaessa pahasti. IFK j\xc3\xa4i sijalle 10, nelj\xc3\xa4 pistett\xc3\xa4 viimeisen s\xc3\xa4ilyj\xc3\xa4n eli HJK:n per\xc3\xa4ss\xc3\xa4. Matti Paatelaisen maalikuninkuus (16 t\xc3\xa4ysosumaa) ei ollut edes laiha lohtu sarjasta putoamisen tuskassa._NEWLINE_IFK oli purjehtinut kolme vuotta jatkuvassa my\xc3\xb6t\xc3\xa4tuulessa, mutta vaikeuksien kasaantuessa ei valmentaja Huttusen auktoriteetti kenties riitt\xc3\xa4nyt pit\xc3\xa4m\xc3\xa4\xc3\xa4n pitk\xc3\xa4lti v\xc3\xa4rv\xc3\xa4\xc3\xa4m\xc3\xa4ll\xc3\xa4 koottua t\xc3\xa4htisikerm\xc3\xa4\xc3\xa4 yhten\xc3\xa4isen\xc3\xa4._NEWLINE_1. divisioonaan pudonnut joukkue hajosi, toisin kuin kuusi vuotta aikaisemmin. Timo Rahja palasi HJK:hon ottaen mukaansa Trygve Wahlbeckin, Matti Haahti palasi Lahteen (t\xc3\xa4ll\xc3\xa4 kertaa Kuusysiin) kun taas Matti Paatelaisen ja Pekka Heikkil\xc3\xa4n osoitteena oli Valkeakosken Haka. Lis\xc3\xa4ksi muutama muu pelaaja lopetti tai siirtyi alasarjoihin, eik\xc3\xa4 vastaavan tasoisia pelimiehi\xc3\xa4 luonnollisesti saatu tilalle. IFK pelasi kohtalaisen kauden 1. divisioonaksi muuttuneella toiseksi ylimm\xc3\xa4ll\xc3\xa4 sarjaportaalla sijoittuen nelj\xc3\xa4nneksi, mutta nousu ei ollut l\xc3\xa4hell\xc3\xa4k\xc3\xa4\xc3\xa4n. Joukkueen kantava voima oli 20 maalia viimeistellyt Juha-Pekka Laine, joka kuitenkin kauden j\xc3\xa4lkeen p\xc3\xa4\xc3\xa4tti siirty\xc3\xa4 HJK:hon. Menetys oli liian paha, eik\xc3\xa4 Wahlbeckin paluu raitapaidoista tuonut joukkueeseen riitt\xc3\xa4v\xc3\xa4sti tulivoimaa. Niinp\xc3\xa4 kauden 1974 p\xc3\xa4\xc3\xa4tteeksi IFK:n kohtalona oli putoaminen 2. divisioonaan. T\xc3\xa4m\xc3\xa4 riitti my\xc3\xb6s Helge Janssonille, ja uudeksi puheenjohtajaksi nousi IFK:ta 1960-luvulla mestaruussarjassakin edustanut Gary Sundberg._NEWLINE_IFK:n aiemmin niin laadukas juniority\xc3\xb6 oli p\xc3\xa4\xc3\xa4ssyt hiipumaan 1960-luvun aikana. Seura oli aikoinaan virvoittanut toimintaansa_NEWLINE_astumalla kielirajan ylitse, mutta se ei riitt\xc3\xa4nyt, sill\xc3\xa4 kantakaupungin v\xc3\xa4est\xc3\xb6 v\xc3\xa4heni ja vanheni jatkuvasti. IFK ei ollut ottanut askelta Stadin vanhojen rajojen yli, kun taas HJK oli rohkeasti l\xc3\xa4htenyt uusille liitosalueille k\xc3\xa4ynnist\xc3\xa4en mm. kaupunginosien v\xc3\xa4lisen_NEWLINE_nappulaliigan. Vilkaisu nuorten piirinmestarien luetteloon puhuu karua kielt\xc3\xa4\xc3\xa4n; IFK:n kultamitalisade p\xc3\xa4\xc3\xa4ttyy 1960-luvun puoliv\xc3\xa4liss\xc3\xa4 ja HJK:n valtakausi alkaa. IFK:lla oli kuitenkin viel\xc3\xa4 hyv\xc3\xa4 juniori-ik\xc3\xa4luokka, joka menestyi mainiosti sek\xc3\xa4 B- ett\xc3\xa4 A-juniorien SM-turnauksissa, kirkkaimpina t\xc3\xa4htin\xc3\xa4\xc3\xa4n nuorten maajoukkuemiehet Pasi Jaakonsaari ja Henry Fredriksson. IFK:n ensimm\xc3\xa4inen kakkosen kausi toi seitsem\xc3\xa4nnen tilan muutaman pisteen putoamisviivan yl\xc3\xa4puolella, mink\xc3\xa4 j\xc3\xa4lkeen joukkuetta alettiin v\xc3\xa4hitellen nuorentaa. Vuonna 1976 IFK sijoittui nelj\xc3\xa4nneksi kokoonpanolla, jossa esiintyiv\xc3\xa4t sek\xc3\xa4 mestaruussarjavuosien aikana mukana ollut Trygve Wahlbeck ett\xc3\xa4 17-vuotias Jaakonsaari._NEWLINE_Kausi 1977 her\xc3\xa4tti jo pelkoa pahimmasta, sill\xc3\xa4 IFK v\xc3\xa4ltti putoamisen vain kahden pisteen erolla. Toisaalta seuran A-juniorit taistelivat Suomen mestaruudesta viimeiseen otteluun saakka sijoittuen lopulta nelj\xc3\xa4nneksi. Kauteen 1978 IFK l\xc3\xa4hti hyvin nuorella joukkueella, jossa oli j\xc3\xa4ljell\xc3\xa4 en\xc3\xa4\xc3\xa4 muutama pelaaja parin vuoden takaisesta kokoonpanosta. Nuorennusleikkaus oli liian raju, sill\xc3\xa4 IFK voitti vain nelj\xc3\xa4 ottelua ja putosi 3. divisioonaan. Kaikkensa seuran eteen tehnyt, jopa kent\xc3\xa4lle taistelemaan mennyt puheenjohtaja Sundberg j\xc3\xa4tti teht\xc3\xa4v\xc3\xa4ns\xc3\xa4. My\xc3\xb6s eturivin nuoret pelaajat l\xc3\xa4htiv\xc3\xa4t IFK:sta. Joukkueen paras maalintekij\xc3\xa4 Pasi Jaakonsaari nousi 1980-luvulla A-maajoukkuepelaajaksi voittaen my\xc3\xb6s Suomen mestaruuden HJK:n riveiss\xc3\xa4. IFK:n alam\xc3\xa4ki ei kuitenkaan p\xc3\xa4\xc3\xa4ttynyt t\xc3\xa4h\xc3\xa4n. Ilman vahvaa miest\xc3\xa4 ruorissa oli seuraava kausi sekasortoinen, ja syksyll\xc3\xa4 1979 joukkue putosi jo 4. divisioonaan. Pahimmillaan kauden 1980 aikana n\xc3\xa4ytti silt\xc3\xa4 ettei t\xc3\xa4m\xc3\xa4k\xc3\xa4\xc3\xa4n viel\xc3\xa4 riit\xc3\xa4, mutta lopulta IFK varmisti sarjapaikkansa toiseksi viimeisell\xc3\xa4 ottelukierroksella. Tuloksena kahdeksas sija 4. divisioonan lohkossa 4, vain nelj\xc3\xa4 pistett\xc3\xa4 putoamisviivan paremmalla puolella. T\xc3\xa4m\xc3\xa4 j\xc3\xa4i Helsingin IFK:n historian pohjanoteeraukseksi.\n_START_SECTION_\nHitaasti yl\xc3\xb6sp\xc3\xa4in 1981-1994\n_START_PARAGRAPH_\nSy\xc3\xb6ksykierre oli vihdoinkin pys\xc3\xa4ytetty, mutta IFK oli pudonnut pohjalle ja sielt\xc3\xa4 on tunnetusti pitk\xc3\xa4 matka yl\xc3\xb6s. IFK:n toinen kausi \xe2\x80\x9cnelosessa\xe2\x80\x9d sujui sarjan keskikastissa, mutta 1982 joukkue kuului jo lohkonsa parhaimpiin. Nousua saatiin kuitenkin odottaa viel\xc3\xa4 vuoden verran. Valmentaja Sakari Niemisen johdolla IFK voitti lohkonsa ja selviytyi nousukarsintoihin Maunulan Palloa vastaan. IFK sai bonuspisteen lohkovoitosta ja nousuun vaadittiin nelj\xc3\xa4 pistett\xc3\xa4 (voitosta 2, tasapelist\xc3\xa4 1 piste). Ensimm\xc3\xa4inen ottelu p\xc3\xa4\xc3\xa4ttyi_NEWLINE_tasapeliin (3-3) mutta Pirkkolassa pelatun toisen osaottelun vei nimiins\xc3\xa4 IFK (2-0) Risto Salomaan ja Arto Rappin maaleilla. T\xc3\xa4m\xc3\xa4 merkitsi IFK:lle paitsi nousua 3. divisioonaan, my\xc3\xb6s oikeastaan ensimm\xc3\xa4ist\xc3\xa4 iloista kauden p\xc3\xa4\xc3\xa4t\xc3\xb6st\xc3\xa4 yli vuosikymmeneen. Nousun j\xc3\xa4lkeen pantiin kovat piippuun. Pertti Alaja, maajoukkueen ja ruotsalaisen Malm\xc3\xb6 FF:n 31-vuotias maalivahti palasi Suomeen ja ryhtyi IFK:n pelaajavalmentajaksi. Alaja piti seuran tulevaisuutta valoisana, eik\xc3\xa4 pessimisti ollut my\xc3\xb6sk\xc3\xa4\xc3\xa4n jalkapallojaoston puheenjohtaja Jouko Vartiainen. H\xc3\xa4n uskoi IFK:n palaavan mestaruussarjaan 1980-luvun loppuun menness\xc3\xa4._NEWLINE_Pertti Alaja valmensi IFK:ta kolme kautta (1984-86) mutta ei hyvist\xc3\xa4 yrityksist\xc3\xa4 huolimatta onnistunut nostamaan seuraa ylemm\xc3\xa4ksi. Ensimm\xc3\xa4isell\xc3\xa4 kaudella IFK voitti lohkonsa ja p\xc3\xa4\xc3\xa4si nousukarsintoihin, jotka kuitenkin h\xc3\xa4vittiin Ponnistukselle. Huomattava yleis\xc3\xb6m\xc3\xa4\xc3\xa4r\xc3\xa4 seurasi n\xc3\xa4iden kahden perinteisen stadilaisjengin kolmen ottelun mittaiseksi venynytt\xc3\xa4 nousutaistelua, jonka ratkaisi Ponnistuksen nuori ja vikkel\xc3\xa4 k\xc3\xa4rkimies Tommi Paavola (sittemmin A-maajoukkuemies ja pitk\xc3\xa4n linjan mestaruussarjapelaaja). Kaudella 1985 sarjavoitto olisi palkittu suoralla nousulla, mutta IFK j\xc3\xa4i kolmanneksi j\xc3\xa4\xc3\xa4den sarjavoittajasta eli keravalaisesta KP-75:st\xc3\xa4 pisteen p\xc3\xa4\xc3\xa4h\xc3\xa4n. Tero Kupiainen oli lohkon maalikuningas viimeistelty\xc3\xa4\xc3\xa4n 17 kertaa. Vuonna 1986 taas Vantaan Pallon ylivoima vei mielenkiinnon, kun lohkossaan kakkoseksi tullut IFK j\xc3\xa4i vantaalaisista per\xc3\xa4ti 13 pisteen p\xc3\xa4\xc3\xa4h\xc3\xa4n._NEWLINE_Kuriositeettina mainittakoon ett\xc3\xa4 VanPa:n riveiss\xc3\xa4 esiintyi Henry Forssell, joka oli edustanut IFK:ta mestaruussarjassa tasan 20 vuotta aikaisemmin. Kolmen vuoden ponnistelujen j\xc3\xa4lkeen Pertti Alaja oli saanut tarpeekseen. H\xc3\xa4n siirtyi paikalliskilpailija Pallo-Poikiin ottaen viel\xc3\xa4 mukaansa muutamia IFK:n parhaista pelaajista._NEWLINE_Tilanne kautta 1987 ajatellen ei n\xc3\xa4ytt\xc3\xa4nyt hyv\xc3\xa4lt\xc3\xa4. IFK:n jalkapallojaoston puheenjohtaja Pekka H\xc3\xa4m\xc3\xa4l\xc3\xa4inen (vuoden 1961 mestarijoukkueen keskushy\xc3\xb6kk\xc3\xa4\xc3\xa4j\xc3\xa4, Palloliiton puheenjohtaja vuodesta 1998) onnistui kuitenkin saamaan valmentajiksi kokeneen parivaljakon Hannu Kautiainen \xe2\x80\x93 Harry Katro sek\xc3\xa4 muutaman uuden pelaajan. Kauden_NEWLINE_alku oli tahmea, mutta tahti parani jatkuvasti. Viimeisess\xc3\xa4 ottelussaan IFK l\xc3\xb6i Saharan hiekalla Team Granin lukemin 2-1 varmistaen n\xc3\xa4in lohkovoiton sek\xc3\xa4 nousun 2.divisioonaan. Jo ensimm\xc3\xa4inen \xe2\x80\x9ckakkosen\xe2\x80\x9d vuosi tuotti kelvollisen viidennen sijan, ja parina seuraavana kautena Kautiainen ja Katro olivat hyvin l\xc3\xa4hell\xc3\xa4 nostaa IFK:n jo 1.divisioonaan. 1989 IFK pelasi uusintaottelun noususta Joutsenon Kullervoa vastaan h\xc3\xa4viten jatkoajalla (2-4), ja 1990 joukkue j\xc3\xa4i pisteen p\xc3\xa4\xc3\xa4h\xc3\xa4n nousupaikan napanneesta FinnPa:sta. Kausina 1991-94 IFK sijoittui eri valmentajien alaisuudessa joka kerta nelj\xc3\xa4nneksi, olematta kuitenkaan kovin l\xc3\xa4hell\xc3\xa4 nousua. Maalinteosta vastasivat n\xc3\xa4in\xc3\xa4 vuosina ennen kaikkea Mika V\xc3\xa4yrynen ja Janne Viljamaa, tuttuja nimi\xc3\xa4 kaikille jotka IFK:n otteita tuolloin seurasivat.\n_START_SECTION_\nMuutosten kourissa ja konkurssi 1995-2003\n_START_PARAGRAPH_\nVuoden 1994 aikana IFK:ssa koettiin hallinnollinen muutos, kun eri jaostoista muodostettiin itsen\xc3\xa4isi\xc3\xa4 yksik\xc3\xb6it\xc3\xa4, jotka itse vastaavat urheilullisesta ja taloudellisesta menestyksest\xc3\xa4\xc3\xa4n. Taustalla vaikutti laajempi organisaatiomuutos koko Suomen urheiluel\xc3\xa4m\xc3\xa4ss\xc3\xa4, mihin olennaisena osana kuului lajiliittojen aseman vahvistaminen. Jalkapallon puolella t\xc3\xa4m\xc3\xa4 merkitsi sit\xc3\xa4, ett\xc3\xa4 punaisissa t\xc3\xa4htipaidoissa pelaava joukkue oli t\xc3\xa4stedes viralliselta nimelt\xc3\xa4\xc3\xa4n Football Club (F.C.) HIFK. K\xc3\xa4yt\xc3\xa4nn\xc3\xb6ss\xc3\xa4 paljon suurempi muutos oli kotikent\xc3\xa4n siirtyminen Pallokent\xc3\xa4lt\xc3\xa4 Oulunkyl\xc3\xa4\xc3\xa4n.\xc2\xa01997 IFK selvisi jo lohkokakkoseksi mik\xc3\xa4 oikeutti nousukarsintaan, mutta Eken\xc3\xa4s IF ja Gnistan osoittautuivat viel\xc3\xa4 liian koviksi vastustajiksi. Keskustelut taustavaikuttaja Pekka H\xc3\xa4m\xc3\xa4l\xc3\xa4isen kanssa johtivat siihen, ett\xc3\xa4 IFK-jalkapallo valitsi kokouksessaan uuden hallituksen ja puheenjohtajaksi Mika D. Rubanovitschin, nuoren ja kunnianhimoisen miehen. Hallituksella oli suuria tulevaisuudensuunnitelmia IFK:n varalle._NEWLINE_Kaudelle 1998 seura kasasi valmentaja Jyrki Vaahdon ja urheilutoimenjohtaja Mikko Lappalaisen johdolla tasokkaan joukkueen, jonka tavoitteena oli nousu 1. divisioonaan. Sarjavoitto ja suora nousu p\xc3\xa4\xc3\xa4siv\xc3\xa4t lipsahtamaan Riihim\xc3\xa4en Palloseuralle, mutta karsintaotteluissa IFK onnistui vierasmaalis\xc3\xa4\xc3\xa4nn\xc3\xb6ll\xc3\xa4 ly\xc3\xb6m\xc3\xa4\xc3\xa4n vanhan kiistakumppaninsa HPS:n. Paluu toiseksi ylimm\xc3\xa4lle sarjatasolle 25 vuoden tauon j\xc3\xa4lkeen oli tosiasia. Nousu Ykk\xc3\xb6seen vaati kuitenkin huomattavia lis\xc3\xa4panostuksia edustusjoukkueen budjettiin. Edustusjoukkueen vaatimien panosten kasvaessa valitettavan moni seuran yhteisty\xc3\xb6kumppaneista vet\xc3\xa4ytyi sponsoriyhteisty\xc3\xb6st\xc3\xa4, mik\xc3\xa4 johti siihen, ett\xc3\xa4 ev\xc3\xa4\xc3\xa4t tulevaan menestykseen sy\xc3\xb6tiin jo saman syksyn aikana. T\xc3\xa4ll\xc3\xa4 kertaa hallitus linjasi seuran pitk\xc3\xa4n t\xc3\xa4ht\xc3\xa4imen suunnitelmaksi nousta liigaan parissa vuodessa ja pelata eurokentill\xc3\xa4 viimeist\xc3\xa4\xc3\xa4n 2005. Suunnitelmat olivat suuria ja yht\xc3\xa4l\xc3\xb6 osoittautui taloudellisesti kest\xc3\xa4m\xc3\xa4tt\xc3\xb6miksi. Kun totuus selvisi, hallitus erosi ja sen puheenjohtaja Rubanovitsch j\xc3\xa4tti teht\xc3\xa4v\xc3\xa4ns\xc3\xa4._NEWLINE_Kaudesta 2002 tuli nelj\xc3\xa4s ja viimeinen F.C. HIFK:lle ykk\xc3\xb6sdivisioonassa. Joukkue oli melko nimet\xc3\xb6n ja ennen kaikkea halpa. Tulokset olivat ep\xc3\xa4tasaisia, hyv\xc3\xa4t ja v\xc3\xa4hemm\xc3\xa4n hyv\xc3\xa4t esitykset seurasivat toisiaan. Juhannuksen j\xc3\xa4lkeen IFK:n vieraaksi Bollikselle saapui FC Jokerit. T\xc3\xa4m\xc3\xa4 useammin j\xc3\xa4\xc3\xa4kiekon merkeiss\xc3\xa4 n\xc3\xa4hty paikallisottelu p\xc3\xa4\xc3\xa4ttyi IFK:n voittoon (2-1), mutta sarjassa punapaidat saivat edelleen tyyty\xc3\xa4 j\xc3\xa4lkip\xc3\xa4\xc3\xa4n sijoitukseen. Kausi p\xc3\xa4\xc3\xa4ttyikin karsintaotteluihin FC Espoota vastaan. IFK oli hyvin l\xc3\xa4hell\xc3\xa4 pudota 2. divisioonaan, mutta pelastui vierasmaalis\xc3\xa4\xc3\xa4nn\xc3\xb6n ansiosta. My\xc3\xb6nteist\xc3\xa4 kauden aikana oli ett\xc3\xa4 kannattajaryhm\xc3\xa4 Stadin Kingit alkoi tosissaan n\xc3\xa4ky\xc3\xa4 ja kuulua lehtereill\xc3\xa4._NEWLINE_Yleisesti ottaen vuodet 1. divisioonassa olivat kuitenkin raskasta aikaa IFK:n kannattajille. Kent\xc3\xa4n puolella joukkue taisteli joka vuosi \xe2\x80\x93 tosin menestyksekk\xc3\xa4\xc3\xa4sti \xe2\x80\x93 putoamista_NEWLINE_vastaan, ja kent\xc3\xa4n ulkopuolella taloudellinen ahdinko aiheutti jatkuvaa huolta toiminnan jatkumisesta. Vuonna 2003 t\xc3\xa4m\xc3\xa4 tie oli kuljettu loppuun. 1. divisioona muutettiin yksilohkoiseksi eli valtakunnalliseksi sarjaksi. Luopuminen etel\xc3\xa4- ja pohjoislohkoista merkitsi moninkertaisia matkustuskuluja. Lis\xc3\xa4ksi monivuotinen p\xc3\xa4\xc3\xa4sponsori lopetti yhteisty\xc3\xb6n ja ex-kapteeni Lehtolan nostama oikeusjuttu n\xc3\xa4ytti k\xc3\xa4yv\xc3\xa4n seuralle hyvin kalliiksi. Kun viel\xc3\xa4 vanhat velat painoivat raskaana, oli tilanne kest\xc3\xa4m\xc3\xa4t\xc3\xb6n. Football Club HIFK asetettiin kev\xc3\xa4\xc3\xa4ll\xc3\xa4 2003 konkurssiin, joka my\xc3\xb6hemmin raukesi varojen puutteeseen. Edustusjoukkue hajosi ja IFK luopui paikastaan 1. divisioonassa.\n_START_SECTION_\nPohjalta kohti uutta nousua 2004-2014\n_START_PARAGRAPH_\nF.C. HIFK:n luovuttua paikastaan 1. divisioonassa 2003 alussa rahavaikeuksien vuoksi, HIFK Soccer aloitti alusta 4. divisioonassa. HIFK Soccer aloitti toimintansa puheenjohtaja\xc2\xa0Gary Sundbergin\xc2\xa0johdolla ja ansiosta. Vuoden 2003 4. divisioonan joukkue koostui pitk\xc3\xa4lti IFK:n kakkosjoukkueen pelaajista. Vuoden 2004 tammikuussa joukkueen valmentajaksi tuli\xc2\xa0Tom Jokinen.  Kaudella 2004 HIFK sijoittui sarjassa toiseksi ja l\xc3\xb6i karsintaottelussa MPS/2:n, mutta ei kuitenkaan noussut. Kolmosessa ei nimitt\xc3\xa4in en\xc3\xa4\xc3\xa4 ollut tilaa Helsingin piirin joukkueelle. Kaudella 2005 HIFK voitti sarjan ylivoimaisesti ja nousu Kolmoseen varmistui jo syyskuun alussa. My\xc3\xb6s Suomen Cup oli t\xc3\xa4htirinnoille menestys. HIFK selviytyi kilpailun viidennelle kierrokselle ja sai viel\xc3\xa4 lokakuun lopulla pelata Fair Play \xe2\x80\x93 finaalissa Finnair Stadiumilla. HIFK Soccer nousi Kolmoseen syksyll\xc3\xa4 2005 vakuuttavan kauden j\xc3\xa4lkeen._NEWLINE_Kausi 2005 oli my\xc3\xb6s sik\xc3\xa4li merkityksellinen ett\xc3\xa4 uusi aikuisjoukkue perustettiin ja HIFK/2 sai aloittaa Kuutosesta. Syksyll\xc3\xa4 HIFK/2 nousi Viitoseen. Kaudella 2007 HIFK Soccer nousi Kakkoseen.  Samalla kaudella HIFK k\xc3\xa4rsi Suomen Cupissa tappion nelj\xc3\xa4nnesv\xc3\xa4lieriss\xc3\xa4 (16 parhaan joukossa) FC Interille ja tappion pikkufinaalissa City Starsille 1-2. Nousu Ykk\xc3\xb6seen tapahtui kauden 2010 p\xc3\xa4\xc3\xa4tteeksi. Kakkosen lohkovoittajat HIFK, Ilves ja Santa Claus pelasivat yksinkertaisen sarjan, jonka voittaja nousi siis Ykk\xc3\xb6seen. HIFK kaatoi Ilveksen pari viikkoa sitten maalein 2-1 ja Santa Claus puolestaan kukisti tamperelaisjoukkueen viime viikonloppuna lukemin 5-3. N\xc3\xa4in ollen Santa Clausille olisi riitt\xc3\xa4nyt tasapeli sarjanousuun, IFK sen sijaan tarvitsi voiton. Peli eteni suht tasaisissa merkeiss\xc3\xa4 pitk\xc3\xa4\xc3\xa4n ja IFK:n voittomaali syntyi 78.minuutin kohdalla, kun\xc2\xa0Markus Tanner\xc2\xa0ohjasi takatolpalta\xc2\xa0Mergim Kastratin\xc2\xa0antaman vapaapotkun verkon perukoille. Joukkueen Ykk\xc3\xb6seen valmensi tuolloin HIFK:n nykyinenkin p\xc3\xa4\xc3\xa4valmentaja Jani Honkavaara. _NEWLINE_HIFK s\xc3\xa4ilyi Ykk\xc3\xb6sess\xc3\xa4 viel\xc3\xa4 kauden 2011 Honkavaaran johdolla, mutta kauden 2012 p\xc3\xa4\xc3\xa4tteksi putosi takaisin Kakkoseen. Honkavaara palasi HIFK:hon yhden Oulunkyl\xc3\xa4n Gnistanissa valmennetun kauden j\xc3\xa4lkeen ja nosti HIFK:n saman tien takaisin Ykk\xc3\xb6seen kaudella 2013. Dramaattinen kaksivaiheinen nousukarsinta PS Kemi\xc3\xa4 vastaan huipentui Sonera Stadiumilla k\xc3\xa4yt\xc3\xa4v\xc3\xa4\xc3\xa4n kohtaamiseen, jossa HIFK:n nousu varmistui 1-0 p\xc3\xa4\xc3\xa4ttyneess\xc3\xa4 ottelussa. IFK:n ainoan maalin teki Ville Taulo 88. minuutilla. Ottelun j\xc3\xa4lkeen HIFK:n kannattajat riehaantuivat juhlimaan nousua pelaajien kanssa kent\xc3\xa4ll\xc3\xa4.  _NEWLINE_Kausi 2014 Ykk\xc3\xb6sess\xc3\xa4 n\xc3\xa4ytti olevan pitk\xc3\xa4\xc3\xa4n uuden ja entist\xc3\xa4 vahvemman, yhdistyneen KTP:n juhlaa, kotkalaisten johtaessa sarjaa ylivoimaisesti. Kuitenkin aivan viimeisill\xc3\xa4 kierroksilla KTP:n sarjajohto suli ja HIFK juhli 4.10.2014 nousua Veikkausliigaan kotikent\xc3\xa4ll\xc3\xa4\xc3\xa4n, T\xc3\xb6\xc3\xb6l\xc3\xb6n pallokent\xc3\xa4ll\xc3\xa4, kukistettuaan dramaattisten vaiheiden j\xc3\xa4lkeen porilaisen FC Jazzin 4-2. Jazz oli ottelun aikana jo johdossa, mutta HIFK onnistui nousemaan lopulta ottelun voittoon. Samanaikaisesti KTP oli j\xc3\xa4\xc3\xa4nyt omassa ottelussaan tasapeliin joensuulaista Jippoa vastaan, mik\xc3\xa4 tarkoitti HIFK:n nousua Veikkausliigaan maalieronsa turvin. HIFK palasi n\xc3\xa4in p\xc3\xa4\xc3\xa4valmentaja Jani Honkavaaran luotsaamana p\xc3\xa4\xc3\xa4sarjaan 42 vuoden j\xc3\xa4lkeen.\n_START_SECTION_\nPaluu Suomen huipulle 2014-\n_START_PARAGRAPH_\nHIFK:n paluu p\xc3\xa4\xc3\xa4sarjaan kahdessa vuodessa tuli organisaatiolle hieman yll\xc3\xa4tt\xc3\xa4en. Seura p\xc3\xa4\xc3\xa4tti vahvistaa organisaatiota liigatasolle osakeannilla, josta tuli menestys seuran ker\xc3\xa4tess\xc3\xa4 uutta osakep\xc3\xa4\xc3\xa4omaa yhteens\xc3\xa4 344 495 \xe2\x82\xac:n edest\xc3\xa4. HIFK oli ensimm\xc3\xa4inen suomalainen urheiluseura, joka toteutti osakeannin uudenlaisen joukkorahoituksen kautta. Joukkorahoituksen toteutti kev\xc3\xa4\xc3\xa4ll\xc3\xa4 2015 suomalainen Invesdor.'